– – – – – – – – – – – – – – – – – – – – – Ock gnedige leve here, alse denne etlike knechte uth unser stadt na tolate des werdigen hern kompthors to Vellin, stadholder des landes, in de Nu up ere egene eventur umme de Russchen to beschedigende, gesegelt weren, hefft sick bogeven, dat desulven knechte baven unsze ernstlike vorboth anders mynende den de Russen to beschedigende, overtastet hebben ane jenige warschuwinge uppe etlike undersaten des rikesz to Zweden, den se etlick korne genamen und anderen schaden an live und gude gedan und den name bynnen unse stad gebracht hebben. Dar wii alrede vele clachte van erlangen und noch furder, so to befruchten is, van erlangen werden. Desulven knechte deme vort anvallen unsen wirdigen hern kompthor, se yn sodaner daet to vordegedingen, so syne wirdicheit villichte geneget is, de knechte by deme gude to holdende, darover unszer stad und deme copmanne to merckliken schaden gedyen moge, so vorhen van wegen heren Zwante knechte, de ock also beschermet worden, beschen is. Bidden hirumme demodiges vlites, juwe gnade den heren kompthor mit den besten wille vormoghen, sodan der knechte beschut, dar unser stad wemod und wedderwille van der kronen to Zweden van enstan mach, moge vorhot bliven angemerket und betrachtet, wes den landen ock er beyegent is, do de Zweden den Russen etlike guder nemen in der Narve, de men na weddergelden und betalen moste, juwer gnaden ane twivel unvorborgen, up dat denne sulkens overmals nicht van noden syn dorffte wenner men wedder to frede kamende wirde. Juwe gnade (wirt) mit den besten wol wil up vordacht weszen, desulven wii demodigen bidden, hirvan en schrifftlick antwordt to benalende. De wii Gude almechtich to langen tiden gesunt und frolich in vorhapender wolmacht bevelen. Screven ame dinxstedage na Dionisii anno etc. 1500 und 1.